Ku koncu roka bolo poslaných vyše 154 tisíc darcovských správ

Fórum donorov pre neziskové organizácie pripravilo workshop o verejných zbierkach, ktorého hlavným cieľom bolo vymeniť si skúsenosti z realizovaných kampaní a pomôcť organizáciám s ich prípravou v budúcnosti. V rámci neho boli odprezentované aj zaujímavé štatistické údaje.


Od spustenia mechanizmu v júli 2007 bola doteraz odsúhlasená aktivácia pre 56 hesiel. Tieto využilo 38 organizácií. K 31. decembru 2009 bolo poslaných 154 516 DMS správ a na účty mimovládnych organizácií bolo poslaných 139 610,35 € (vyše 4 miliónov slovenských korún). Realizovalo sa päť krízových zbierok. Najviac správ poslali darcovia na heslo DMS SOSHAITI, kedy od 15. januára do 28. februára 2010 systém prijal 159 107 darcovských správ.


Novinkou v systéme bude možnosť využívať heslo na príjem darov cez SMS dlhodobo. Túto však môžu organizácie využiť iba v tom prípade, že to bude pre zbierku relevantné a zbieranie prostriedkov bude dlhodobo aktívne. Fórum donorov sa pri takýchto projektoch zameria na dôslednejšiu analýzu naplánovaného komunikačného plánu kampane, ktorý predloží mimovládna organizácia.
